Agt al by Medupi geskors ná ontploffing | Maroela Media
Agt al by Medupi geskors ná ontploffing
Die eenheid na die ontploffing. (Foto: Chris Yelland/Twitter)
Dit is onduidelik wanneer die beskadigde eenheid by Medupi weer in bedryf gestel kan word. Die omvang van die skade – en koste daaraan verbonde – is steeds nie bekend nie.
Minstens sewe mense is beseer toe die ontploffing op 8 Augustus by eenheid vier van die kragsentrale, in die omgewing van Ellisras in Limpopo, plaasgevind het.
Werkers was besig met 'n proses om waterstof, wat gebruik word as verkoelingsmedium, uit die stelsel te suiwer.
"Die volle omvang van die skade moet nog bepaal word," het Kgathatso Tlhakudi, direkteur-generaal van openbare ondernemings, Woensdag tydens 'n voorlegging van die departement aan die parlementêre portefeuljekomitee oor openbare ondernemings gesê.
Volgens die departement dui die voorlopige ondersoek egter daarop dat die korrekte proses moontlik nie gevolg is nie.
Agt mense, 'n bedryfsbestuurder, onderbrekingsbestuurder, twee skofbestuurders en vier senior aanlegoperateurs, is reeds in verband met die voorval geskors.
Die aanleg sal nou heeltemal gestroop word sodat die volle omvang van die skade bepaal kan word, het Tlhakudi aan LP's gesê.
'n Herwinningsbestuurder sal ook aangestel word en nadat hy sy werk afgehandel het, sal daar 'n beter aanduiding van die omvang van die skade wees.
Eskom se kragnetwerk is reeds onder druk en die ontploffing het gelei tot 'n verlies aan sowat 800 MW kapasiteit by die netwerk.
Benewens die probleem by Medupi sukkel Eskom ook weens 'n daling in verkope, likiditeitsbeperkings en hoë skuldvlakke. Onwettige kragverbindings, kabeldiefstal en verouderde aanlegte plaas verdere druk op die kragvoorsiener.
LP's het gesê hulle wag op die verslag van die gevolgebestuur rakende die ontploffing en het aan die departement gesê hulle verwag 'n uiteensetting van die koste verbonde aan die voorval, asook 'n aanduiding van waar die geld vandaan gaan kom om dit te herstel.
Die komitee het ook sy kommer uitgespreek omdat die departement nie 'n woord oor beurtkrag in sy voorlegging gerep het nie, terwyl "dit 'n nasionale probleem is".
Onthulling van Brandfort se nuwe naam 'voortydig'
Beampte geskiet toe gevangene probeer ontsnap
Ek hoop daar word nou bevoegde, opgeleide mense in die poste aangestel en nie weer B- BBE nie..
Dit is so onregverdig maar nou ja, wat kan jy verwag as onbevoegdes aangestel word.
BBEEE, met trots geborg deur ANC
Hulle moet maar next time maar net GMS bel vir gas detectors … As hulle die nodige toetse gedoen het dan het dit nooit gebeur nie….